**Milena Angelova – biografski podaci (travanj 2018.)**

Dr. Milena Angelova glavna je tajnica Udruženja industrijskog kapitala u Bugarskoj (BICA) od 2002. godine. Potpredsjednica je Europskog gospodarskog i socijalnog odbora (EGSO) zadužena za proračun u mandatu 2018. – 2020. Članica je EGSO-a od 2007., potpredsjednica Skupine poslodavaca od 2010. te članica Skupine za proračun od 2013. Izvršna je potpredsjednica CEEP-a od 2011.

Kao članica EGSO-a aktivno zastupa interese poslovne zajednice u vezi s važnim temama kao što su politike za MSP-ove, korporativno upravljanje, unija tržišta kapitala, promicanje usluga od općeg interesa, smanjenje birokracije, poboljšanje poslovne klime, borba protiv sive ekonomije, budućnost rada, neusklađenost postojećih i traženih vještina itd.

Dr. Angelova članica je bugarskog Gospodarskog i socijalnog vijeća od 2006. te je poznata kao aktivna sudionica u postupcima donošenja odluka u Bugarskoj, u područjima koja se odnose na poboljšanje poslovnog okruženja. Veliki je stručnjak u području korporativnog upravljanja, društvene odgovornosti poduzeća, boljeg zakonodavstva, promicanja malih i srednjih poduzeća i poduzetništva, upravljanja europskim fondovima, neusklađenosti postojećih i traženih vještina i nedostatka kvalificirane radne snage.

Prije nego što se pridružila BICA-i, dr. Angelova stekla je deset godina izvrsnog profesionalnog iskustva u poslovnom svijetu (npr. u grupi Italcementi) i turizmu. Viša je znanstvena suradnica na Institutu za ekonomska istraživanja Bugarske akademije znanosti, a predavala je i na Ekonomskom sveučilištu u Varni. Autorica je više od 45 znanstvenih publikacija u području marketinga i korporativnog upravljanja.